احمد چشتی دہلوی

سید احمد چشتی دہلوی (پیدائش:1897ء– وفات: 7 دسمبر 1967ء) اردو زبان کے شاعر تھے۔احمد چشتی اردو زبان کے دبستانِ دہلی سے تعلق رکھنے قدیمی شعراء کے نقشِ قدم پر سخن گوئی کرنے والے متاخر شعراء میں سے تھے۔

سوانح

پیدائش و خاندان 
سید احمد چشتی دہلوی کی پیدائش 1897ء میں دہلی کے کوچہ رحمان، چاندنی چوک میں ہوئی۔ اِس کوچہ میں اردو زبان کے نامور شاعر شیخ قلندر بخش جرات بھی ایک وقت میں آباد تھے۔اِسی محلہ میں داغ دہلوی کا مکان بھی موجود تھا جو 1857ء کی جنگِ آزادی میں برباد ہوگیا تھا۔ احمد چشتی دہلوی کے والد سید کبیر علی چشتی تھے۔ سید کبیر علی چشتی کا اپنا مکان بصورت حویلی شاہدرہ ضلع میرٹھ میں تھا۔ یہ بات اُس زمانہ کی ہے جب شاہدرہ ضلع میرٹھ کا حصہ ہوا کرتا تھا۔ بعد ازاں یہ حویلی نما مکان ایک اسکول میں تبدیل ہوگیا۔سیداحمد چشتی کا خاندان دہلی کے  ذی علم اور معزز گھرانوں میں شمار ہوتا تھا۔ اُن کے والد میر سید کبیر علی چشتی بھی شعر و اَدب کے دِلدادہ تھے۔ تفّننِ طبع کی خاطر شعر کہا کرتے تھے اور اُن کا تخلص کبیرؔ تھا، لیکن اُن کی شاعری محض اُن کی ذات تک ہی محدود رہی۔

شاعری 
احمد چشتی خوش فکر اور اردو کے قدیم انداز کے شاعر تھے۔شاعری میں احمد چشتی کے استاد نوح ناروی تھے جو کہ داغ دہلوی کے شاگرد تھے۔ اِس اعتبار سے احمد چشتی کو داغ دہلوی سے بھی نسبت حاصل ہے۔قلمی دیوان جو اُن کے فرزند محمد سعید چشتی کے پاس محفوظ تھا، کے آغاز میں اُن کے استاد خدائے سخن نوح ناروی کی ایک تحریر مؤرخہ  12 جنوری 1940ء کی موجود ہے، جس سے پتا چلتا ہے کہ سید احمد چشتی  تقریباً 1920ء میں اُن کے حلقۂ شاگردی میں شامل ہوئے تھے۔سید احمد چشتی بھی بذاتِ خود ایک گوشہ نشین شاعر تھے اور یہ گوشہ نشینی گمنامی کی حد تک پہنچی ہوئی تھی۔ابتدء میں وہ میر شرافت علی خاں صاحب کُشتہ ؔ اکبرآبادی کے شاگرد تھے۔ اُن کے اِنتقال کے بعد شاعرانہ صلاح و مشورہ کے لیے نوح ناروی سے رجوع کیا اور 1920ء میں اُن کے تلامذہ میں شامل ہوگئے۔نوح ناروی چونکہ داغ دہلوی کے تلامذہ میں سے ممتاز اور قادرالکلامشاعر کی حیثیت رکھتے تھے۔ سید احمد چشتی قدیم انداز کے غزل گو شاعر تھے۔

وفات 
سید احمد چشتی کی وفات تقریباً سال کی عمر میں 7 دسمبر 1967ء کو دہلی میں ہوئی۔

کتابیات 

 سید احمد چشتی دہلوی: سرمایۂ چشتی، مطبوعہ غالب اکیڈیمی، دہلی، 2003ء

حوالہ جات